สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 4 เม.ย. 2562
4 เม.ย. 2562

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (3 เม.ย.) ขานรับการคาดการณ์ที่ว่า การเจรจาการค้าระหว่างสหรัฐและจีนจะคืบหน้าด้วยดี โดยปัจจัยดังกล่าวช่วยหุ้นบริษัทผลิตชิพรายใหญ่ที่ต้องพึ่งพารายได้จากจีน ซึ่งรวมถึงหุ้นบริษัทแอดวานซ์ ไมโคร ดีไวเซส (AMD) อย่างไรก็ตาม ข้อมูลเศรษฐกิจที่อ่อนแอของสหรัฐได้สกัดแรงบวกของตลาดในระหว่างวัน
ดัชนีเฉลี่ยอุตสาหกรรมดาวโจนส์ปิดที่ 26,218.13 จุด เพิ่มขึ้น 39.00 จุด หรือ +0.15% ขณะที่ดัชนี S&amp;P500 ปิดที่ 2,873.40 จุด เพิ่มขึ้น 6.16 จุด หรือ +0.21% และดัชนี Nasdaq ปิดที่ 7,895.55 จุด เพิ่มขึ้น 46.86 จุด หรือ +0.60%
 
ตลาดหุ้นยุโรปปิดบวกติดต่อกันเป็นวันที่ 4 เมื่อคืนนี้ (3 เม.ย.) โดยได้แรงหนุนจากการเปิดเผยข้อมูลเศรษฐกิจที่แข็งแกร่ง และการเจรจาการค้าที่เป็นไปในเชิงบวกระหว่างสหรัฐ-จีน ขณะที่ตลาดยังคงจับตาความคืบหน้าของกระบวนการถอนตัวของอังกฤษออกจากสหภาพยุโรป (Brexit)
ดัชนี Stoxx Europe 600 บวก 1.01% ปิดที่ 388.92 จุด
ดัชนี CAC-40 ตลาดหุ้นฝรั่งเศสปิดที่ 5,468.91 จุด เพิ่มขึ้น 45.45 จุด หรือ +0.84% และดัชนี DAX ตลาดหุ้นเยอรมันปิดที่ 11,954.40 จุด เพิ่มขึ้น 199.61 จุด หรือ +1.70% ขณะที่ดัชนี FTSE 100 ตลาดหุ้นลอนดอนปิดที่ 7,418.28 จุด เพิ่มขึ้น 27.16 จุด หรือ +0.37%
 
ตลาดหุ้นลอนดอนปิดบวกเมื่อคืนนี้ (3 เม.ย.) โดยได้แรงหนุนจากการเปิดเผยข้อมูลเศรษฐกิจที่แข็งแกร่งจากจีนและยูโรโซน รวมทั้งความพยายามล่าสุดที่จะผลักดันให้เกิดความคืบหน้าเกี่ยวกับกระบวนการถอนตัวของอังกฤษออกจากสหภาพยุโรป (Brexit)
ดัชนี FTSE 100 ตลาดหุ้นลอนดอนปิดที่ 7,418.28 จุด เพิ่มขึ้น 27.16 จุด หรือ +0.37%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (3 เม.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) รายงานว่า สต็อกน้ำมันดิบพุ่งขึ้นในสัปดาห์ที่แล้ว สวนทางกับที่นักวิเคราะห์คาดการณ์ว่าจะลดลง ขณะที่ยอดนำเข้าน้ำมันดิบของสหรัฐเพิ่มขึ้นเช่นกัน
สัญญาน้ำมันดิบ WTI ส่งมอบเดือนพ.ค. ลดลง 12 เซนต์ หรือ 0.2% ปิดที่ 62.46 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย.ลดลง 6 เซนต์ ปิดที่ 69.31 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (3 เม.ย.) เนื่องจากนักลงทุนเทขายทำกำไรหลังจากการเจรจาการค้าระหว่างสหรัฐและจีนส่งสัญญาณคืบหน้า อย่างไรก็ตาม สัญญาทองคำขยับลงเพียงเล็กน้อยเท่านั้น เนื่องจากการอ่อนค่าของสกุลเงินดอลลาร์เป็นปัจจัยช่วยหนุนตลาด
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 10 เซนต์ หรือ 0.01% ปิดที่ 1,295.30 ดอลลาร์/ออนซ์
สัญญาโลหะเงินส่งมอบเดือนพ.ค. เพิ่มขึ้น 4.10 เซนต์ หรือ 0.27% ปิดที่ 15.102 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 21.70 ดอลลาร์ หรือ 2.55% ปิดที่ 874.20 ดอลลาร์/ออนซ์
สัญญาพัลลาเดียมส่งมอบเดือนมิ.ย. ร่วงลง 22.20 ดอลลาร์ หรือ 1.4% ปิดที่ 1,378.10 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (3 เม.ย.) โดยได้รับแรงกดดันจากข้อมูลเศรษฐกิจที่ซบเซาของสหรัฐ ซึ่งรวมถึงตัวเลขจ้างงานภาคเอกชนเดือนมี.ค.ที่ขยายตัวในอัตราต่ำสุดรอบ 18 เดือน ขณะที่เงินปอนด์ดีดตัวขึ้น ขานรับสัญญาณบวกของกระบวนการที่อังกฤษแยกตัวออกจากสหภาพยุโรป (Brexit)
เงินปอนด์แข็งค่าเมื่อเทียบกับดอลลาร์สหรัฐ ที่ระดับ 1.3155 ดอลลาร์ จากระดับ 1.3114 ดอลลาร์ ขณะที่ยูโรแข็งค่าขึ้นแตะที่ระดับ 1.1240 ดอลลาร์ จากระดับ 1.1198 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.7116 ดอลลาร์สหรัฐ จากระดับ 0.7063 ดอลลาร์สหรัฐ
ดอลลาร์อ่อนค่าลงเมื่อเทียบกับฟรังก์สวิส ที่ระดับ 0.9977 ฟรังก์ จากระดับ 0.9984 ฟรังก์ และอ่อนค่าเมื่อเทียบดอลลาร์แคนาดา ที่ระดับ 1.3338 ดอลลาร์แคนาดา จากระดับ 1.3346 ดอลลาร์แคนาดา อย่างไรก็ตาม ดอลลาร์แข็งค่าขึ้นเมื่อเทียบกับเงินเยน ที่ระดับ 111.46 เยน จากระดับ 111.38 เยน